లక్నో: ములాయం సింగ్ యూదవ్ కుటుంబంలో ఇటీవల చోటుచేసుకున్న విభేదాలు తారాస్థాయికి చేరి ప్రస్తుతం సద్దుమణిగినట్టు కనిపిస్తున్నా లోలోపల పొగలూ సొగలూ కక్కుతూనే ఉంది. సమాజ్వాదీ పార్టీతో పాటు సైకిల్ గుర్తును కూడా అఖిలేష్ యాదవ్ చేజిక్కించుకోవడంతో ఆయన నేతృత్వంలోనే అసెంబ్లీ ఎన్నికలకు సమాజ్వాదీ పార్టీ వెళ్తోంది. ఈ నేపథ్యంలో ములాయంకు ముందు నుంచి అండగా నిలుస్తున్న సోదరుడు శివపాల్ యాదవ్ తాజా బాంబు పేల్చారు. సమాజ్వాదీ పార్టీ వ్యవస్థాపకుడు ములాయంతో కలిసి తాను కొత్త పార్టీని ఏర్పాటు చేయనున్నట్టు ప్రకటించారు. యూపీ ఎన్నికల ఫలితాలు మార్చి 11న వెలువడిన తర్వాత తాను కొత్త పార్టీ ఏర్పాటు చేస్తానని ఇటావాలో మంగళవారంనాడు జరిగిన ఎన్నికల ర్యాలీలో శివపాల్ యాదవ్ ప్రకటించారు. ప్రస్తుతం ఆయన సమాజ్వాదీ పార్టీ తరఫున జశ్వంత్నగర్ నియోజకవర్గం నుంచి పోటీ చేస్తున్నారు. మంగళవారంనాడు ఆయన నామినేషన్ వేసిన అనంతరమే కొత్త పార్టీ ప్రకటన చేయడం గమనార్హం. కాగా, అఖిలేష్ కాంగ్రెస్ పార్టీతో పొత్తు పెట్టుకోవడాన్ని ములాయం సింగ్ యాదవ్ గత ఆదివారం తప్పుపట్టారు. సమాజ్వాదీ పార్టీ సొంతంగానే పోటీచేసి గెలవగలదని, పొత్తు అవసరమే లేదని ఆయన అన్నారు. కూటమి తరఫున తాను ప్రచారం కూడా చేయనని ములాయం తేల్చిచెప్పారు.
lakno: mulayam sing yoodav kutumbamlo iteevala chotuchesukunna vibhedaalu taaraasthaayiki cheri prastutam saddumaniginattu kanipistunna lolopala pogaluu sogaluu kakkutune undi. samajwadi paartiitoe paatu saikil gurtunu kuudaa akhilesh yadav chejikkinchukovadamto aayana netrutvamlone assembley ennikalaku samajwadi party veltondi. ee nepathyamlo mulaayanku mundu nunchi andagaa nilustunna sodarudu shivapal yadav taja baambu paelchaaru. samajwadi party vyavasthaapakudu mulaayamtho kalisi taanu kotta paartiini erpaatu cheyanunnattu prakatinchaaru. up ennikala phalitaalu marchi 11na veluvadina tarvaata taanu kotta party erpaatu chestaanani itaavaalo mangalavaaramnaadu jarigina ennikala rallilo shivapal yadav prakatinchaaru. prastutam aayana samajwadi party tarafuna jashwantnagar niyojakavargam nunchi poty chestunnaru. mangalavaaramnaadu aayana namination vesina anantarame kotta party prakatana cheyadam gamanarham. kaga, akhilesh congress paartiitoe pottu pettukovadaanni mulayam sing yadav gatha aadivaaram tappupattaaru. samajwadi party sontamgaane potichesi gelavagaladani, pottu avasarame ledani aayana annaru. kootami tarafuna taanu prachaaram kuudaa cheyanani mulayam telchicheppaaru.